作者:張說
標題:奉酬韋祭酒嗣立偶遊龍門北溪忽懷驪山別業呈諸留守之作
內容:石澗泉虛落，松崖路曲回。聞君北溪下，想像南山隈。近念鼎湖別，遙思雲嶂陪。不同奇覯往，空睹斯文來。歲後寒初變，春前芳未開。黃蕤嫋岸柳，紫萼折村梅。盡室茲遊玩，盈門幾樂哉。嗟留洛陽陌，夢詣建章臺。野失巢由性，朝非元凱才。布懷欽遠跡，幽意日塵埃。